I en pressemeddelelse skriver Aalborg Karneval, at der er kommet styr på forretningen, og at årene med gigantunderskud er forbi. Der var i 2014 fremgang på omsætningen med 21 procent, og man oplevede stigninger på alle væsentlige områder. Entreindtægterne var stigende, men især sponsoraterne steg markant i forhold til 2013 - med hele 77 procent. - Vi er i karnevalsbestyrelsen og sekretariatet utroligt stolte over, at vi kan vise fremgang på alle væsentlige områder. Den positive udvikling fortsætter og det giver os tro på at vi i fremtiden kan forløse det store potentiale i karnevallet, siger talsmand for Aalborg Karneval, Reimar Ivang. Men selvom der ikke kom røde tal på bundlinjen, var overskuddet på 23.857 kroner alligevel mindre end forventet. - Vi havde naturligvis håbet på et lidt større overskud end det som blev realiseret. Men der er kommet uforudsete regninger til blandt andet renovationsvæsnet og flere andre ting, som desværre betyder, at overskuddet er skrumpet, siger Reimar Ivang.

Opsummering:
For andet år i træk har Aalborg Karneval sorte tal på bundlinjen. Ligesom sidste år bliver det til et mindre overskud.